b'\n_START_ARTICLE_\nDon Felder\n_START_SECTION_\nZgodnje \xc5\xbeivljenje\n_START_PARAGRAPH_\nDon Felder se je rodil v Gainesvillu, Florida, 21. septembra 1947. Njegovi star\xc5\xa1i so nem\xc5\xa1kega izvora. Prvi\xc4\x8d se je za glasbo za\xc4\x8del zanimati po gledanju koncerta Elvisa Presleyja v oddaji The Ed Sullivan Show. Ko je bil star 10 let je prejel prvo kitaro, ki jo je dobil od prijatelja za nekaj pirotehnike. Kot na samouka, je nanj najbolj vplival rock and roll. V starosti 15 let je za\xc4\x8del igrati v prvi skupini \xc2\xbbThe Continentals\xc2\xab, kjer je igral tudi Stephen Stills._NEWLINE_V tem \xc4\x8dasu je spoznal Bernieja Leadona, ki je kasneje postal eden izmed ustanoviteljev skupine Eagles. Leadon je pri Continentalsih zamenjal Stillsa, skupina pa se je preimenovala v \xc2\xbbThe Maundy Quintet\xc2\xab. Felder in Leadon sta skupaj obiskovala Gainesville High School v Gainesvillu. Leta 1966 se je na isti \xc5\xa1oli pojavila nova skupina \xc2\xbbTom Petty and The Epics\xc2\xab. Felder je Pettyja 18 mesecev u\xc4\x8dil igranja kitare v lokalni trgovini z glasbili, v tem \xc4\x8dasu pa se je Felder od Duana Allmana nau\xc4\x8dil igranja slide kitare. The Maundy Quintet je leta 1967 posnel in pri zalo\xc5\xbebi Tampa-based Paris Tower izdal singl._NEWLINE_Po razpustitvi skupine je Felder od\xc5\xa1el v New York, kjer se je pridru\xc5\xbeil zasedbi \xc2\xbbFlow\xc2\xab, ki je leta 1970 izdala istoimenski album. Album je bil med prvimi izdajami zalo\xc5\xbebe CTI Records, ki jo je ustanovil jazzovski producent Creed Taylor. Med bivanjem v New Yorku, je Felder izpopolnil znanje improviziranja na kitari v razli\xc4\x8dnih glasbenih stilih._NEWLINE_Po razpadu skupine Flow se je Felder preselil v Boston, kjer se je zaposlil v snemalnem studiu. Tam je leta 1972 znova sre\xc4\x8dal Leadona in spoznal ostale \xc4\x8dlane skupine Eagles, ki so bili na svoji prvi turneji. Leta 1973 se je Felder prestavil v Los Angeles. Tam ga je kot zamenjavo za Davida Lindleyja, ki je koncertiral z zasedbo Crosby & Nash, za turnejo najel David Blue. Blueju je pomagal pri turneji, med katero je novembra 1973 sodeloval tudi na nekaj koncertih Crosbyja & Nasha in na koncertu Neila Younga. Felder je nato \xc5\xa1e enkrat zamenjal Lindleyja, tokrat v spremljevalni skupini Crosbyja & Nasha. Kmalu zatem je ob\xc4\x8dasno sodeloval na vajah skupine Eagles.\n_START_SECTION_\nEagles\n_START_PARAGRAPH_\nV za\xc4\x8detku januarja 1974 je skupina Eagles Felderja naprosila, naj doda slide kitaro pri skladbi \xc2\xbbGood Day in Hell\xc2\xab. Naslednjega dne ga je skupina povabila medse. Skupina se je za\xc4\x8dela odmikati od svojega izvornega country rock stila v smer rocka. Na \xc4\x8detrtem albumu skupine One of These Nights je Felder pel glavni vokal pri skladbi \xc2\xbbVisions\xc2\xab (edina skladba, pri kateri je Felder pel glavni vokal), ki jo je napisal skupaj z Donom Henleyjem, aran\xc5\xbeiral pa je tudi kitarski solo in basovsko linijo. Leta 1975 je Bernie Leadon zapustil skupino, nadomestil pa ga je Joe Walsh. Felder je \xc5\xbee prej ve\xc4\x8dkrat ob\xc4\x8dasno igral z Walshem, skupaj sta postala glavna kitarista skupine in ena izmed nepozabnih kitarskih partnerjev v zgodovini rocka._NEWLINE_Prvi album, ki ga je skupina izdala po spremembi zasedbe je bil Hotel California, ki je postal najbolje prodajan album. Felder je napisal glasbo za naslovno skladbo \xc2\xbbHotel California\xc2\xab. Skladbo je zaigral Henleyju in Glennu Freyju, ki sta jo sprva poimenoval \xc2\xbbMexican Reggae\xc2\xab. Skladba je postala najuspe\xc5\xa1nej\xc5\xa1i posnetek skupine. Po izdaji albuma je sledila turneja. Eaglesi so se nato zna\xc5\xa1li pod pritiskom uspeha predhodnega albuma in so naslednji album, The Long Run iz leta 1979, snemali skoraj tri leta. Skupina je prenehala z delovanjem leta 1980._NEWLINE_Navdu\xc5\xa1eni nad uspehom spominskega albuma Common Thread: The Songs of The Eagles, so se \xc4\x8dlani skupine Eagles po 14 letih ponovno zbrali in izvedli koncert na MTV-ju, ki  je bil razlog za nastanek albuma v \xc5\xbeivo Hell Freezes Over leta 1994. Za \xc5\xbeivo izvedbo na MTV-ju je skupina skladbo \xc2\xbbHotel California\xc2\xab\xc2\xa0priredila v akusti\xc4\x8dno verzijo, Felder pa jo je izvedel v novem stilu, stilu flamenka in po\xc5\xbeel vsesplo\xc5\xa1no odobravanje._NEWLINE_Felder je skupaj z vsemi \xc4\x8dlani skupine (trenutnimi in biv\xc5\xa1imi) izvedel skladbi \xc2\xbbTake It Easy\xc2\xab\xc2\xa0in \xc2\xbbHotel California\xc2\xab\xc2\xa0leta 1998 ob vklju\xc4\x8ditvi skupine v Hram slavnih rokenrola v New Yorku. Felder je sodelovanje v skupini nadaljeval do leta 2000.\n_START_SECTION_\nKasnej\xc5\xa1a kariera\n_START_PARAGRAPH_\nPo razpadu skupine Eagles leta 1980, se je Felder osredoto\xc4\x8dil bolj na svojo dru\xc5\xbeino in na solo kariero, vseeno pa je \xc5\xa1e vedno deloval kot studijski glasbenik. Sodeloval je na albumu Living Eyes, skupine Bee Gees, ki je iz\xc5\xa1el leta 1981. Felder je sodeloval pri snemanju albumov izvajalcev kot so Diana Ross, Barbra Streisand in Andy Gibb. V tem \xc4\x8dasu je Felder sodeloval tudi pri snemanju prvih dveh solo albumov Stevie Nicks._NEWLINE_Poleg tega je Felder sodeloval tudi pri snemanju dveh skladb za film Heavy Metal: \xc2\xbbHeavy Metal (Takin\' a Ride)\xc2\xab\xc2\xa0in \xc2\xbbAll of You\xc2\xab, sodeloval pa je tudi pri snemanju skladbe \xc2\xbbWild Life\xc2\xab\xc2\xa0iz istoimenskega filma iz leta 1985. Prav tako pa je sodeloval tudi pri snemanju skladbe \xc2\xbbShe\'s Got A Part of Me\xc2\xab\xc2\xa0iz filma Secret Admirer iz leta 1985. _NEWLINE_Felder je sodeloval tudi na televiziji, med drugim je od leta 1985 do 1986 vodil glasbeno oddajo \xc2\xbbFTV\xc2\xab, napisal pa je tudi vso glasbo za animirano serijo \xc2\xbbGalaxy High\xc2\xab._NEWLINE_Leta 1983 je Felder izdal svoj prvi solo album Airborne. Singl \xc2\xbbNever Surrender\xc2\xab, katerega soavtor je Kenny Loggins, je postal manj\xc5\xa1i hit, pojavil se je tudi v komediji Fast Times at Ridgemont High. 9. oktobra 2012 je Felder izdal svoj drugi solo album Road to Forever z vodilnim singlom \xc2\xbbFall from the Grace of Love\xc2\xab, ki vsebuje vokalne harmonije skupine Crosby, Stills & Nash._NEWLINE_Felder je znan po svojih nastopih, na katerih uporablja elektri\xc4\x8dni kitari Gibson Les Paul in Gibson EDS-1275. Podjetje Gibson je leta 2010 izdalo dve kitari, poimenovani po Felderju: "Don Felder Hotel California 1959 Les Paul" in "Don Felder Hotel California EDS-1275". Felder je sicer zbiralec kitar, v zbirki ima ve\xc4\x8d kot 300 modelov kitar._NEWLINE_Felder ima trenutno lastno skupino. Leta 2014 je koncertiral s skupinama Styx in Foreigner.\n_START_SECTION_\nZasebno \xc5\xbeivljenje\n_START_PARAGRAPH_\nLeta 2000 se je Felder po 29 letih lo\xc4\x8dil od svoje \xc5\xbeene, Susan Felder. Spoznala sta se ko je bil Felder \xc5\xa1e neizku\xc5\xa1en glasbenik v Gainesvillu. Imela sta \xc5\xa1tiri otroke, vklju\xc4\x8dno z Leah Jenner, ki je prav tako glasbenica in polovica indie pop skupine \xc2\xbbBrandon & Leah\xc2\xab, skupaj s svojim mo\xc5\xbeem Brandonom._NEWLINE_Leta 2007 se je Felder zaro\xc4\x8dil s Kanad\xc4\x8danko Kathrin Nicholson. Felder trdi, da je bila Nicholsonova sila, ki mu je pomagala preboleti odhod od Eaglesov, lo\xc4\x8ditev in formiranje lastne zasedbe. Nicholsonova in Felder imata skupaj enega sina._NEWLINE_Felder je leta 2006 napisal izpovedno knjigo Heaven and Hell: My Life in The Eagles (1974\xe2\x80\x932001). Iz\xc5\xa1la je v za\xc4\x8detku leta 2008 in kmalu postala  najbolje prodajana knjiga \xc4\x8dasopisa The New York Times. V knjigi je Felder opisal svoj buren odnos z Glennom Freyjem in Donom Henleyjem, pojasnil pa je tudi svojo verzijo odhoda iz skupine leta 2001. V intervjuju 27. aprila 2008 z Jimom Farberjem v \xc4\x8dasopisu New York Daily News, je Felder dejal, da je s knjigo \xc5\xbeelel povedati svojo zgodbo.\n_START_SECTION_\nOdhod od Eaglesov in to\xc5\xbebe\n_START_PARAGRAPH_\n6. februarja 2001 je bil Felder odpu\xc5\xa1\xc4\x8den iz skupine Eagles. Kmalu je vlo\xc5\xbeil to\xc5\xbebe proti podjetju Eagles, Ltd., Donu Henleyju in Glennu Freyju._NEWLINE_Kasneje je Felder razkril, da sta Henley in Frey po turneji Hell Freezes Over vztrajala, da bi morala dobiti ve\xc4\x8dji dele\xc5\xbe zaslu\xc5\xbeka skupine od turneje, \xc4\x8deprav je bil prej zaslu\xc5\xbeek enakomerno porazdeljen med vseh pet \xc4\x8dlanov skupine. Felder ju je tudi obto\xc5\xbeil, da sta ga Henley in Frey silila v podpis sporazuma, po katerem sta Frey in Henley prejela trikrat ve\xc4\x8d procentov dobi\xc4\x8dka od prodaje box seta Selected Works: 1972\xe2\x80\x931999 kot Felder. Set je iz\xc5\xa1el novembra 2000, prodanih pa je bilo pribli\xc5\xbeno 267.000 izvodov. Skupina je od prodaje zaslu\xc5\xbeila ve\xc4\x8d kot 16 milijonov dolarjev._NEWLINE_Henley in Frey sta nato Felderja to\xc5\xbeila zaradi kr\xc5\xa1itve pogodbe in poskusa prodaje pravic izpovedni knjigi. Knjiga Heaven and Hell: My Life in The Eagles (1974\xe2\x80\x932001) je iz\xc5\xa1la 1. novembra 2007 v Zdru\xc5\xbeenem kraljestvu. Ameri\xc5\xa1ka izdaja je iz\xc5\xa1la 28. aprila 2008 pri zalo\xc5\xbebi John Wiley & Sons._NEWLINE_23. januarja 2002 je okro\xc5\xbeno sodi\xc5\xa1\xc4\x8de v Los Angelesu obravnavalo dve prito\xc5\xbebi, 8. maja 2007 pa je bila sklenjena izvensodna poravnava._NEWLINE_V intervjuju s Howardom Sternom leta 2008, je Felder dejal, da je ostal v prijateljskih odnosih z nekdanjima \xc4\x8dlanoma Eaglesov, Berniejem Leadonom in Randyjem Meisnerjem. Na vpra\xc5\xa1anje, \xc4\x8de ima \xc5\xa1e stike s Freyjem ali Henleyjem, je Felder dejal, da edine odgovore dobi od njunih odvetnikov._NEWLINE_Leta 2016, dan po Freyjevi smrti, je Felder agenciji Associated Press dejal, da mu je bilo zelo \xc5\xbeal, ko je sli\xc5\xa1al novico o Freyjevi smrti. \xc2\xbbVedno sem upal, da bova neko\xc4\x8d skupaj ve\xc4\x8derjala, govorila o starih \xc4\x8dasih in se pobotala s stiskom rok in objemom.'